మరింత ధరా'ఘాతం'
-  డిసెంబర్‌లో సీపీఐ 5.61 శాతానికి చేరిక
  న్యూఢిల్లీ : దేశంలో అహారోత్పత్తుల ధరలు ఎగిసిపడుతున్నాయి. వరుసగా ఐదో మాసంలోనూ వినియోగదారు వస్తువుల ధరల సూచి (సీపీఐ) పెరిగి ఆందోళన కలిగిస్తోంది. ప్రధానంగా అహారోత్పత్తుల ధరలు పెరగడంతో గతేడాది డిసెంబర్‌లో సీపీఐ ఏకంగా 5.61 శాతానికి చేరిందని కేంద్ర గణంకాల శాఖ (సీఎస్‌ఒ) మంగళవారం ఒక్క నివేదికలో వెల్లడించింది. ఇంతక్రితం నవంబర్‌ మాసంలో ఇది 5.41 శాతంగా, 2014 డిసెంబర్‌లో 4.28 శాతంగా చోటు చేసుకుంది. గత మాసంలో వినియోగదారుల అహారోత్పత్తుల ధరల ద్రవ్యోల్బణం (సీపీఎఫ్‌ఐ) 6.4 శాతానికి పెరిగిందని సీఎస్‌ఒ తెలిపింది. నవంబర్‌ మాసంలో ఇది 6.07 శాతంగా నమోదయ్యింది. ముఖ్యంగా పప్పులు 46 శాతం ప్రియంమయ్యాయి. మొత్తం సీపీఐలో అహారం, పానియాల ఉత్పత్తులు 54 శాతం వాటా కలిగి ఉన్నాయి. ఇవి 6.31 శాతం పెరిగాయి. ఇదే సమయంలో 8 శాతం వాటా కలిగిన ఇంధనం, వెలుతురు 5.45 శాతం భారం అయ్యాయి. గృహోపకరణాలు, సర్వీసెస్‌, వైద్యం, ట్రాన్స్‌పోర్ట్‌, కమ్యూనికేషన్‌ తదితర రంగాలు సీపీఐలో 27.26 శాతం వాటాను కలిగి ఉన్నాయి. గత డిసెంబర్‌లో ఈ రంగాల ఉత్పత్తులు 3.95 శాతం పెరిగాయి.
మీ స్నేహితులకు రికమెండ్ చెయ్యండి